作者:田為
標題:惜黃花慢
內容:雁空浮碧，印曉月，露洗重陽天氣。望極樓外，淡煙半隔疏林，掩映斷橋流水。黃金籬畔白衣人，更誰會、淵明深意。晚風底。落日亂鴻，飛起無際。情多對景淒涼，念舊賞，步屐登高迢遞。興滿東山，共攜素手持杯，勸泛玉漿雲蕊。此時霜鬢欲歸心，謾老盡、悲秋情味。向醉裡。免得又成憔悴。